## Pravilnik o uvjetima glede prostora, opreme i potrebnih stručnih i drugih radnika obiteljskog centra i podružnice obiteljskog centra te uvjetima i načinu pružanja usluga

### NN 93/2006 (21.8.2006.), Pravilnik o uvjetima glede prostora, opreme i potrebnih stručnih i drugih radnika obiteljskog centra i podružnice obiteljskog centra te uvjetima i načinu pružanja usluga

# MINISTARSTVO OBITELJI, BRANITELJA I MEĐUGENERACIJSKE SOLIDARNOSTI

**2167**

Na temelju članka 80.c st. 2 Zakona o socijalnoj skrbi (»Narodne novine«, broj
73/97, 27/01, 59/01, 82/01, 103/03 i 44/06) donosim

## PRAVILNIK

### O UVJETIMA GLEDE PROSTORA, OPREME I POTREBNIH STRUČNIH I DRUGIH RADNIKA OBITELJSKOG CENTRA I PODRUŽNICE OBITELJSKOG CENTRA TE UVJETIMA I NAČINU PRUŽANJA USLUGA

I. OPĆE ODREDBE

Članak 1.

Ovim se pravilnikom propisuju uvjeti glede prostora, opreme i potrebnih stručnih
i drugih radnika koji moraju biti ispunjeni za osnivanje i rad obiteljskog
centra (u daljnjem tekstu: centar) i podružnice obiteljskog centra (u daljnjem
tekstu: podružnice) te uvjeti i način pružanja usluga centra i podružnice.

II. UVJETI GLEDE PROSTORA

Članak 2.

Prostorije centra i podružnice trebaju udovoljavati uvjetima utvrđenim
urbanističkim, građevinskim, tehničkim, sanitarnim, požarno-preventivnim
propisima kao i propisima o zaštiti okoliša.

Članak 3.

(1) Sjedište centra je u sjedištu županije, odnosno Gradu Zagrebu, a može biti i
u drugom županijskom gradu ako to pridonosi učinkovitijem i korisnicima
pristupačnijem korištenju usluga propisane djelatnosti.
(2) Sjedište podružnice je u pravilu u većem naselju županije koje je povezano
redovnim linijama javnog prijevoza sa sjedištem centra i ostalim naseljima u
županiji.

Članak 4.

(1) Objekt u kojem se nalaze prostorije centra i podružnice trebaju biti u
dijelu naselja koje je u blizini javnih sadržaja i obavezno povezano javnim
prijevozom kako bi bio dostupan svim korisnicima.
(2) Prilaz objektu i prostorijama centra i podružnice ne smije imati prepreke
koje bi onemogućavale nesmetani pristup objektima i ulazak svim korisnicima.
(3) Prilaz objektu i ulaz u prostorije centra i podružnice treba biti prilagođen
osobama s invaliditetom i starijim osobama.
(4) Prostor oko objekta centra i podružnice treba omogućiti nesmetani dolazak
vozila.
(5) Centar i podružnica moraju imati najmanje jedno parkirno mjesto rezervirano
za motorna vozila teže pokretnih osoba u krugu od 100 m.

Članak 5.

(1) Centar treba imati potreban broj svrsishodno raspoređenih prostorija za
obavljanje propisane djelatnosti kao što su: prostorija za prijam korisnika,
prostorija za pojedinačni rad s korisnikom, prostorija za grupni rad s
korisnicima, prostorije za stručne i druge radnike, prostorija za čuvanje
dokumentacije i arhive te sanitarni čvor, posebno za radnike i posebno za
korisnike.
(2) Ovisno o veličini i sadržajima kojima su namijenjene, pojedine prostorije i
prostori iz stavka 1. ovog članka mogu biti višenamjenski.
(3) Svakom stručnom radniku u centru treba osigurati zasebnu prostoriju za rad.
(4) Iznimno, jednu prostoriju za rad mogu koristiti dva ili više stručna radnika
u centru ako to ne ometa njihov nesmetan rad i pružanje stručne pomoći
korisnicima.
(5) Podružnica treba imati određeni broj prostorija za rad radnika podružnice
sukladno uvjetima određenim za centar ako to odgovara lokalnim mogućnostima i
uvjetima.

III. UVJETI GLEDE OPREME

Članak 6.

(1) Oprema centra i podružnice treba odgovarati namjeni pojedinih prostorija.
(2) Prostorije centra i podružnice trebaju biti opremljene uredskim i drugim
stolovima i stolicama, ormarima za čuvanje propisane evidencije i dokumentacije,
telefonom s automatskom sekretaricom, telefaksom, elektronskim računalom s
odgovarajućim programima, te drugom potrebnom opremom sukladno djelatnosti
centra.

Članak 7.

Za obavljanje terenskog dijela posla, centar i podružnica mogu koristiti motorno
vozilo u vlasništvu centra, vlasništvu osnivača ili suosnivača ili u vlasništvu
lokalne i područne (regionalne) samouprave.

IV. UVJETI GLEDE POTREBNIH STRUČNIHI DRUGIH RADNIKA

Članak 8.

(1) Broj i vrsta stručnih i drugih radnika u centru i u podružnici ovisi o
očekivanim korisnicima i njihovim potrebama te uslugama koje centar i podružnica
pruža sukladno djelatnosti za koju je osnovan.
(2) Broj i vrsta stručnih i drugih radnika centra utvrđuje se općim aktom
centra, a sukladno ovom pravilniku.
(3) Broj i vrsta stručnih i drugih radnika podružnice utvrđuje se općim aktom
centra.

Članak 9.

(1) Stručne poslove u centru obavljaju radnici visoke stručne spreme,
odgovarajućeg usmjerenja, koji imaju položen stručni ispit.
(2) Centar mora imati najmanje 4 stručna radnika i to: 1 psihologa, 1 socijalnog
radnika, 1 defektologa i 1 pravnika.
(3) Iznimno, poslove iz stavka 1. ovog članka mogu obavljati radnici koji nakon
završenog obrazovanja obavljaju vježbenički staž i rade pod nadzorom stručnog
voditelja (mentora) kojeg određuje ravnatelj centra.
(4) Stručni radnici iz stavka 1. ovog članka dužni su trajno se osposobljavati
za poslove radnog mjesta i usavršavati stručne sposobnosti i vještine u
organiziranim programima izobrazbe iz područja koje imaju dodirne točke s
djelatnošću centra ili dodatnu izobrazbu iz tehnika savjetovališnog rada ili
drugih terapijskih tehnika, uz odobrenje ministarstva nadležnog za obitelj.

Članak 10.

(1) U centru se ustrojavaju ustrojstvene jedinice za stručne poslove ovisno o
srodnosti i povezanosti poslova te broju izvršitelja za njihovo obavljanje.
(2) Odjel se ustrojava kao osnovna ustrojstvena jedinica samo ako postoje uvjeti
za ustrojavanje najmanje dva odjela.
(3) Za ustrojavanje odjela stručnih poslova potrebno je imati najmanje 5
stručnih radnika uključujući i voditelja.

Članak 11.

(1) Opće pravne poslove u centru obavlja radnik visoke stručne spreme,
diplomirani pravnik.
(2) Iznimno, opće pravne poslove u centru može obavljati, pored svojih poslova,
stručni radnik diplomirani pravnik iz članka 9. stavka 2.

Članak 12.

(1) Računovodstvene i financijske poslove u centru obavljaju najmanje dva
radnika i to: 1 radnik visoke stručne spreme, diplomirani ekonomist i 1 radnik
srednje stručne spreme ekonomskog usmjerenja.
(2) Centar može obavljanje poslova iz stavka 1. ovoga članka ili dio tih poslova
povjeriti ovlaštenoj pravnoj ili fizičkoj osobi ili ih organizirati na drugi
način.

Članak 13.

Administrativne i druge opće poslove u centru obavlja najmanje jedan radnik
srednje stručne spreme upravnog ili društvenog usmjerenja.

Članak 14.

(1) Pomoćno tehničke i ostale poslove čije je obavljanje potrebno radi
pravodobnog i kvalitetnog obavljanja poslova centra obavlja zaposleni radnik
odgovarajuće srednje ili niže stručne spreme.
(2) Centar može obavljanje poslova iz stavka 1. ovoga članka ili dio tih poslova
povjeriti ovlaštenoj pravnoj ili fizičkoj osobi ili ih organizirati na drugi
način.

Članak 15.

Ako za obavljanje pojedinih poslova sukladno djelatnosti centra nisu ispunjeni
uvjeti za puno radno vrijeme, ravnatelj centra može zaposliti radnike na nepuno
radno vrijeme odnosno rasporedit će radnike i na druge poslove odgovarajuće
stručne spreme do punog radnog vremena.

V. UVJETI I NAČIN PRUŽANJA USLUGA

Članak 16.

(1) U svrhu organiziranog pružanja usluga stručnog rada centar je dužan
organizirati rad i dnevni raspored i početak i završetak radnog vremena
pojedinih radnika u skladu s potrebama korisnika i životnim i drugim uvjetima
sredine, tako da se omogući korisnicima korištenje uslugama i izvan njihova
radnog vremena.
(2) Uredovno vrijeme za neposredno primanje korisnika utvrdit će se općim aktom
centra.
(3) Djeca, trudnice, osobe s invaliditetom, branitelji te stranke s
prebivalištem ili boravištem izvan sjedišta centra koje dođu izvan vremena
utvrđenog općim aktom iz stavka 1. ovoga članka primit će se bez obzira na
uredovno vrijeme utvrđeno za primanje korisnika.
(4) Na isti način će se postupiti i u hitnim, kao i u drugim opravdanim
slučajevima kada postupanje ne trpi odgodu.

Članak 17.

(1) Pravo na usluge stručnog rada korisnik ostvaruje u mjesno nadležnom centru
ili podružnici.
(2) U slučaju da se korisnik obrati centru izvan mjesta svog prebivališta centar
je dužan pružiti mu potrebnu pomoć te po pruženoj pomoći uputiti ga u nadležni
centar ili drugo nadležno tijelo.
(3) Usluge koje se pružaju kontinuirano može obavljati centar izvan mjesta
prebivališta korisnika uz prethodnu suglasnost ministarstva nadležnog za
obitelj.
(4) Usluge koje se pružaju kontinuirano može obavljati podružnica izvan mjesta
prebivališta korisnika uz prethodnu suglasnost nadležnog centra.

Članak 18.

(1) Stručni radnici centra moraju svoj rad obavljati sukladno pravilima struke i
etičkom kodeksu te poštivati osobnost korisnika, njegovo dostojanstvo i
nepovredivost njegova osobnog i obiteljskog života.
(2) Stručni i drugi radnici centra dužni su čuvati kao profesionalnu tajnu sve
što saznaju o osobnom i obiteljskom životu korisnika.

Članak 19.

(1) Svaki korisnik koji je nezadovoljan pruženim uslugama može se obratiti
ministarstvu nadležnom za obitelj pisanim i obrazloženim podneskom uz navođenje
činjenica i dokaza za iskazano.
(2) U postupku po podnesku ministarstvo nadležno za obitelj razmotrit će
iskazane navode, raspraviti sve okolnosti slučaja te o utvrđenom pisanim putem
obavijestiti korisnika.

VI. PRIJELAZNE I ZAVRŠNE ODREDBE

Članak 20.

Centri i podružnice koji ne ispunjavaju uvjete glede prostora i opreme propisane
ovim pravilnikom dužni su ih ispuniti u roku do godine od dana stupanja na snagu
ovoga pravilnika.

Članak 21.

Ministarstvo nadležno za obitelj donijet će etički kodeks iz članka 18. stavka
1. u roku od 6 mjeseci od dana stupanja na snagu ovoga pravilnika.

Članak 22.

Ovaj Pravilnik stupa na snagu osmog dana od dana objave u »Narodnim novinama«.

Klasa: 011-02/06-0002/3
Urbroj: 519-06/1-06-JŠ-2
Zagreb, 1. kolovoza 2006.

Potpredsjednica Vlade
i ministrica obitelji, branitelja i međugeneracijske
solidarnosti
**Jadranka Kosor, dipl. iur**., v. r.

Pravilnik, NN 93/2006-2167
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)